钦定古今图书集成/明伦汇编/官常典/第267卷 > 令狐德棻
## 钦定古今图书集成/明伦汇编/官常典/第267卷 > 令狐德棻

按《唐书》本传，“德棻，宜州华原人。父熙，隋鸿胪卿，其先
乃炖煌右姓。德棻博贯文史，大业末为药城长，属乱
不就官。淮安王神通据大平宫起兵，立总管府，署德
棻府记室。高祖入关，引直大丞相府记室。武德初，为
起居舍人，迁秘书丞。帝尝问：‘丈夫冠、妇人髻比高大，
何邪’？德棻对曰：‘冠髻在首，君之象也。晋之将亡，君弱
臣强，故江左士女，衣小而裳大。宋武帝受命，君德尊
严，衣裳随亦变改，此近事验也’。”帝然之。方是时，大乱
后，经籍亡散，秘书湮缺。德棻始请帝重购求天下遗
书，置吏称录，不数年，图典略备。又建言：“近代无正史，
梁、陈、齐文籍犹可据，至周、隋事多脱损，今耳目尚相
及，史有所冯，一易世，事皆汨暗，无所掇拾。陛下受禅
于隋，隋承周，二祖功业多在周，今不论次，各为一王
史，则先烈世庸不光明，后无传焉。”帝谓然。于是诏中
书令萧瑀、给事中王敬业、著作郎殷闻礼主魏，中书
令封德彝、舍人颜师古主隋，大理卿崔善为、中书舍
人孔绍安、太子洗马萧德言主梁，太子詹事裴举、吏
部郎中祖孝孙、秘书丞魏徵主齐，秘书监窦琎、给事
中欧阳询、文学姚思廉主陈，侍中陈叔达、太史令庾
俭及德棻主周。整振论撰，多历年不能就，罢之。贞观
三年，复诏撰定。议者以魏有魏收、魏澹二家，书为已
详，惟五家史当立。德棻更与秘书郎岑文本、殿中侍
御史崔仁师次周史，中书舍人李百药次《齐史》，著作
郎姚思廉次梁、陈二史，秘书监魏徵次《隋史》，左仆射
房元龄总监修撰之原，自德棻发之，书成，赐绢四百
匹。迁礼部侍郎，兼修国史。累进爵彭城县子。转太子
右庶子。太子承乾废，坐除名为民。召拜雅州刺史，又
坐事免。会修晋家史，房元龄奏起之，预柬凡十有八
人，德棻为先进，故类例多所诹定。除秘书少监。永徽
初，复为礼部侍郎、弘文馆学士、监修国史，迁太常卿。
高宗尝召宰相及弘文学士坐中华殿，问：“何修而王，
若而霸，又当孰先？”德棻曰：“王任德，霸任刑。夏、殷、周纯
用德而王，秦专刑而霸。至汉杂用之。魏、晋以降，王霸
两失。若用之，王为先，而莫难焉。”帝曰：“今兹何为而要？”
对曰：“古者为政，清心简事为本。今天下无虞，年谷丰
衍，惟薄赋敛、省征役为要。”又问禹、汤、桀、纣所以兴亡，
对曰：“《传》称：‘禹、汤罪己，其兴也勃焉；桀、纣罪人，其亡也
忽焉。然二主惑嬖色，戮谏者，造炮烙之刑，此其所以
亡也’。”帝悦，厚赐以答其言。迁国子祭酒、崇贤馆学士，
爵为公。以金紫光禄大夫致仕。卒，年八十四，谥曰宪。
时又有邓“世隆、顾引、李延寿、李仁实，皆以史学称当
世。”